# 古诗十九首

[古诗十九首](#header-n2)  
 [行行重行行](#header-n6)  
 [青青河畔草](#header-n10)  
 [青青陵上柏](#header-n14)  
 [今日良宴会](#header-n18)  
 [西北有高楼](#header-n22)  
 [涉江采芙蓉](#header-n26)  
 [明月何皎皎](#header-n30)  
 [冉冉孤生竹](#header-n34)  
 [庭中有奇树](#header-n38)  
 [迢迢牵牛星](#header-n42)  
 [回车驾言迈](#header-n46)  
 [东城高且长](#header-n50)  
 [驱车上东门](#header-n54)  
 [去者日以疏](#header-n58)  
 [生年不满百](#header-n62)  
 [凛凛岁云暮](#header-n66)  
 [孟冬寒气至](#header-n70)  
 [客从远方来](#header-n74)  
 [明月皎夜光](#header-n78)

## 行行重行行

行行重行行，与君生别离。  
相去万余里，各在天一涯。  
道路阻且长，会面安可知？  
胡马依北风，越鸟巢南枝。  
相去日已远，衣带日已缓。  
浮云蔽白日，游子不顾返。  
思君令人老，岁月忽已晚。  
弃捐勿复道，努力加餐饭。

## 青青河畔草

青青河畔草，郁郁园中柳。  
盈盈楼上女，皎皎当窗牖。  
娥娥红粉妆，纤纤出素手。  
昔为倡家女，今为荡子妇。  
荡子行不归，空床难独守。

## 青青陵上柏

青青陵上柏，磊磊涧中石。  
人生天地间，忽如远行客。  
斗酒相娱乐，聊厚不为薄。  
驱车策驽马，游戏宛与洛。  
洛中何郁郁，冠带自相索。  
长衢罗夹巷，王侯多第宅。  
两宫遥相望，双阙百余尺。  
极宴娱心意，戚戚何所迫？

## 今日良宴会

今日良宴会，欢乐难具陈。  
弹筝奋逸响，新声妙入神。  
令德唱高言，识曲听其真。  
齐心同所愿，含意俱未申。  
人生寄一世，奄忽若飙尘。  
何不策高足，先据要路津。  
无为守穷贱，坎坷长苦辛。

## 西北有高楼

西北有高楼，上与浮云齐。  
交疏结绮窗，阿阁三重阶。  
上有弦歌声，音响一何悲！  
谁能为此曲，无乃杞梁妻。  
清商随风发，中曲正徘徊。  
一弹再三叹，慷慨有余哀。  
不惜歌者苦，但伤知音稀。  
愿为双鸿鹄，奋翅起高飞。

## 涉江采芙蓉

涉江采芙蓉，兰泽多芳草。  
采之欲遗谁，所思在远道。  
还顾望旧乡，长路漫浩浩。  
同心而离居，忧伤以终老。

## 明月何皎皎

明月何皎皎，照我罗床帏。  
忧愁不能寐，揽衣起徘徊。  
客行虽云乐，不如早旋归。  
出户独彷徨，愁思当告谁！  
引领还入房，泪下沾裳衣。

## 冉冉孤生竹

冉冉孤生竹，结根泰山阿。  
与君为新婚，菟丝附女萝。  
菟丝生有时，夫妇会有宜。  
千里远结婚，悠悠隔山陂。  
思君令人老，轩车来何迟！  
伤彼蕙兰花，含英扬光辉。  
过时而不采，将随秋草萎。  
君亮执高节，贱妾亦何为！

## 庭中有奇树

庭中有奇树，绿叶发华滋。  
攀条折其荣，将以遗所思。  
馨香盈怀袖，路远莫致之。  
此物何足贵，但感别经时。

## 迢迢牵牛星

迢迢牵牛星，皎皎河汉女。  
纤纤擢素手，札札弄机杼。  
终日不成章，泣涕零如雨。  
河汉清且浅，相去复几许！  
盈盈一水间，脉脉不得语。

## 回车驾言迈

回车驾言迈，悠悠涉长道。  
四顾何茫茫，东风摇百草。  
所遇无故物，焉得不速老。  
盛衰各有时，立身苦不早。  
人生非金石，岂能长寿考？  
奄忽随物化，荣名以为宝。

## 东城高且长

东城高且长，逶迤自相属。  
回风动地起，秋草萋已绿。  
四时更变化，岁暮一何速！  
晨风怀苦心，蟋蟀伤局促。  
荡涤放情志，何为自结束？  
燕赵多佳人，美者颜如玉。  
被服罗裳衣，当户理清曲。  
音响一何悲！弦急知柱促。  
驰情整巾带，沉吟聊踯躅。  
思为双飞燕，衔泥巢君屋。

## 驱车上东门

驱车上东门，遥望郭北墓。  
白杨何萧萧，松柏夹广路。  
下有陈死人，杳杳即长暮。  
潜寐黄泉下，千载永不寤。  
浩浩阴阳移，年命如朝露。  
人生忽如寄，寿无金石固。  
万岁更相送，贤圣莫能度。  
服食求神仙，多为药所误。  
不如饮美酒，被服纨与素。

## 去者日以疏

去者日以疏，来者日以亲。  
出郭门直视，但见丘与坟。  
古墓犁为田，松柏摧为薪。  
白杨多悲风，萧萧愁杀人。  
思还故里闾，欲归道无因。

## 生年不满百

生年不满百，常怀千岁忧。  
昼短苦夜长，何不秉烛游！  
为乐当及时，何能待来兹？  
愚者爱惜费，但为後世嗤。  
仙人王子乔，难可与等期。

## 凛凛岁云暮

凛凛岁云暮，蝼蛄夕鸣悲。  
凉风率已厉，游子寒无衣。  
锦衾遗洛浦，同袍与我违。  
独宿累长夜，梦想见容辉。  
良人惟古欢，枉驾惠前绥。  
愿得常巧笑，携手同车归。  
既来不须臾，又不处重闱。  
亮无晨风翼，焉能凌风飞？  
眄睐以适意，引领遥相睎。  
徙倚怀感伤，垂涕沾双扉。

## 孟冬寒气至

孟冬寒气至，北风何惨栗。  
愁多知夜长，仰观众星列。  
三五明月满，四五蟾兔缺。  
客从远方来，遗我一书札。  
上言长相思，下言久离别。  
置书怀袖中，三岁字不灭。  
一心抱区区，惧君不识察。

## 客从远方来

客从远方来，遗我一端绮。  
相去万余里，故人心尚尔。  
文采双鸳鸯，裁为合欢被。  
著以长相思，缘以结不解。  
以胶投漆中，谁能别离此？

## 明月皎夜光

明月皎夜光，促织鸣东壁。  
玉衡指孟冬，众星何历历。  
白露沾野草，时节忽复易。  
秋蝉鸣树间，玄鸟逝安适。  
昔我同门友，高举振六翮。  
不念携手好，弃我如遗迹。  
南箕北有斗，牵牛不负轭。  
良无盘石固，虚名复何益？